ג'וינט-תבת

ג'וינט-תבת (ראשי תיבות: תנופה בתעסוקה) הוקם בשנת 2006 כשותפות בין ג'וינט ישראל וממשלת ישראל. הארגון פועל לקידום פתרונות לשילוב אוכלוסיות מוחלשות בתעסוקה איכותית, תוך התמקדות בפיתוח ההון האנושי ובהעלאת הפריון הכללי במשק.

 רקע 
ג'וינט-תבת הוקם בשנת 2006 כיוזמה משותפת של מנכ״ל ג'וינט ישראל באותה עת, ארנון מנטבר, ומנכ״ל משרד התעשייה, המסחר והתעסוקה (התמ"ת) לשעבר, רענן דינור.  

הארגון פועל בשיתוף פעולה עם משרדי ממשלה, גופים ציבוריים, עמותות ומעסיקים. את מדיניות הארגון קובעת ״ועדת אתגר״, שמורכבת מנציגי הג'וינט ומקואליציה של משרדי ממשלה בהובלת משרד העבודה.

פעילותו העיקרית של הארגון כוללת פיתוח שירותים בתחומי התעסוקה והפריון, ביצוע פיילוטים בשטח, התאמת השירותים והטמעתם בהיקף נרחב בשירותי הממשלה. בנוסף, הארגון עוסק בפיתוח ידע יישומי בתחום התעסוקה ובהפצתו.

בתחילת דרכו התמקד הארגון בעיקר בתוכניות לשילוב תעסוקתי של אוכלוסיות שאינן ממצות את הפוטנציאל התעסוקתי שלהן (כגון - נשים, חרדים, ערבים, עולים חדשים, אנשים עם מוגבלויות). בהמשך הרחיב את פעילותו להתמודדות עם "אתגרי הפריון המכליל" בישראל, דהיינו העלאת הפריון במשק לצד קידום השתלבותם של עובדים מאוכלוסיות מגוונות בתעסוקה איכותית.תעסוקה ופריון מכליל בשוק העבודה. תוכנית עבודה לשנת 2023. אתר הג'וינט 

 תוכניות ותחומי פעולה 
הכשרה ולמידה לאורך ציר החיים

הארגון פועל לפיתוח כישורים ומיומנויות תעסוקה בקרב אוכלוסיות מגוונות בצמתים שבהם מתקבלות החלטות בנוגע להשכלה, קריירה והשתלבות בשוק העבודה. בין התוכניות הבולטות בתחום זה: מרכזי "מפתח" לחברה החרדית; תוכנית "חנוך" לצעירים חרדים; תוכנית "נתיבה" לתלמידות חרדיות; תוכנית "סולם" לבוגרי החינוך המקצועי; תוכנית "שנת מעבר" לצעירים מהחברה הערבית; ותוכנית "סטרייב" לצעירים שאינם מועסקים או שמתקשים להישאר בשוק העבודה לאורך זמן.תוכנית "שנת מעבר" לשיפור השתלבות הצעירים הערבים, gov.il

סביבה עסקית תחרותית

אשכול זה כולל תוכניות שמבקשות להשביח את הסביבה הארגונית והעסקית התומכת במיצוי הפוטנציאל של ההון האנושי. תוכנית "360", למשל, מתמקדת בהעלאת הפריון ושיפור איכות התעסוקה בענפים בעלי פריון נמוך (תעשייה, מסחר, שירותים, בינוי וחקלאות). התוכנית מעודדת עסקים לאמץ חדשנות טכנולוגית לצד חדשנות עסקית ותהליכית, תוך פיתוח כישורי הון אנושי מותאמים. הדבר נעשה באמצעות ליווי פרטני של עסקים, הכשרות ענפיות ייעודיות, הנגשת מידע וכלים מקצועיים וחיבור לרשתות מומחים.

מקצועות במחסור

ג'וינט-תבת פועל לקידום פתרונות לבעיית המחסור בהון אנושי במקצועות נדרשים במגזר הציבורי. במסגרת זו הוקם "המטה הלאומי ליישום רפורמת כוח האדם הרפואי" - גוף מתכלל שמוביל מהלך לאומי להגדלת היצע הרופאים בישראל ולחיזוק הרפואה בנגב ובגליל. דוגמה נוספת היא "התוכנית הלאומית להכשרת הנדסאים וטכנאים מוסמכים", המבקשת לעודד צעירים להירשם ללימודים טכנולוגיים ולהשתלב בתעסוקה איכותית בשכר גבוה.

שותפויות אזוריות

נוכח הפערים המשמעותיים בתחומי הכלכלה והתעסוקה בין אזורי הארץ, ג’וינט-תבת פועל לקידום פריון ותעסוקה איכותית באמצעות גישה אזורית. במסגרת זו, תוכנית RegionUp מובילה שותפויות רב-מגזריות ממוקדות אזור, המשמשות פלטפורמות לתיאום, איגום משאבים, פיתוח והנעת מענים לאתגרי התעסוקה והפריון. המענים מותאמים לצרכים, למאפיינים ולמנועי הצמיחה הייחודיים של כל אזור. התוכנית מעניקה סמכויות לשחקנים המקומיים לפתח פתרונות ייעודיים, תוך הרחבת השימוש בדאטה אזורי, קרנות השקעה וכלים ממשלתיים.

תשתיות דאטה וטכנולוגיה

במסגרת האשכול הטכנולוגי, מקדם ג'וינט-תבת פיתוח והטמעה של תוכניות חדשניות מבוססות נתונים ובינה מלאכותית לשימושם של יחידים, עסקים ומקבלי החלטות. כך, למשל, המערכת Jobify מספקת כלים להכוונה מקצועית, לזיהוי ביקושים בזמן אמת ולהנגשת מידע על משרות והכשרות; ו"ביזדאטה" מנגישה ליזמים ולעסקים קטנים ובינוניים מידע עסקי וכלי תכנון מתקדמים.

 ראו גם 
 ג'וינט ישראל
 פריון כלכלי
 משרד העבודה
 תעסוקת נשים בישראל

קישורים חיצוניים
 ג'וינט-תבת – שילוב ופריון בשוק העבודה, באתר ג'וינט ישראל
 עמוד הפייסבוק של ג'וינט ישראל


 הערות שוליים 

*
קטגוריה:ישראל: ארגונים
קטגוריה:ארגוני עזרה
קטגוריה:ישראל: תעסוקה
קטגוריה:גיוס והשמה בעבודה
קטגוריה:ישראל: ארגונים כלכליים